PMIndiaData/PMIndiaSum huggingface dataset:
राष्ट्रपतींच्या अभिभाषणावर आभार प्रस्तावाला पंतप्रधानांचे राज्यसभेत वक्तव्य

राष्ट्रपतींच्या अभिभाषणावर आभार प्रस्तावाला पंतप्रधान नरेंद्र मोदी यांनी राज्यसभेत प्रत्युत्तर दिले. विमुद्रीकरणावर सदनातील काही सदस्यांनी आपली मते मांडली आणि काही चर्चाही झाली. भ्रष्टाचार आणि काळ्या पैशांविरुद्धची लढाई हा राजकीय लढा नाही तसेच तो एखाद्या पक्षाविरुद्धचाही लढा नाही. भ्रष्टाचाराने गरीब आणि मध्यमवर्गीयांवर विपरित परिणाम केला आहे. गरीबांचे हात सक्षम करण्यासाठी यंत्रणेची फसवणूक करणाऱ्यांना कठोर कारवाईला सामोरे जावे लागेल असे पंतप्रधान म्हणाले. विमुद्रीकरणानंतर 700 माओवाद्यांनी आत्मसमर्पण केले असून ही संख्या वाढत असल्याचेही पंतप्रधानांनी सांगितले. आज देश दोन भागांमध्ये विभागला गेला असून एका भागात देशातील जनता आणि केंद्र सरकार आहे तर दुसऱ्या भागात राजकीय नेत्यांचा गट आहे असे नरेंद्र मोदी म्हणाले. चुकीच्या गोष्टींचा प्रभाव समाजावर पडू नये म्हणून आज भारत प्रयत्नशील आहे. प्रत्यक्ष बदल करण्यासाठी आपण सातत्याने प्रयत्नशील राहिले पाहिजे आणि देशाच्या क्षमतेला कमी लेखू नये असे त्यांनी सांगितले. सर्व प्रकारच्या संस्था राजकारणापासून अलिप्त ठेवल्या पाहिजेत असे सांगत भारतीय रिझर्व्ह बँकेला कोणत्याही प्रकारच्या वादात ओढता कामा नये असे पंतप्रधान म्हणाले. प्रशासनाशी संबंधित बाबींचा उल्लेख करताना सर्वसामान्य माणसाची ताकद वाढविण्यासाठी बरेच काही करण्यात आल्याचे पंतप्रधानांनी सांगितले. सरकारच्या ई-मार्केटप्लेसच्या माध्यमातून शासकीय पुरवठा प्रक्रियेमध्ये पारदर्शकता आणल्याचेही त्यांनी नमूद केले. स्वच्छ भारत आणि त्याबाबत जनजागृतीच्या संदेशाचा प्रसार केल्याबद्दल पंतप्रधानांनी प्रसारमाध्यमांचे अभिनंदन केले. ग्रामीण भागातील स्वच्छतेचे प्रमाण वाढल्याचेही त्यांनी नमूद केले. स्वच्छता ही लोकचळवळ झाली पाहिजे असे सांगत, आपण सर्वांनी यासाठी एकत्रित काम केले पाहिजे असे आवाहन पंतप्रधानांनी केले. “एक भारत, श्रेष्ठ भारत” उपक्रमांतर्गत आपल्या सर्वांना देशातील विविध भागांची संस्कृती आणि क्षमता जाणून घेण्याची आणि त्याचे कौतुक करण्याची संधी प्राप्त झाली आहे असे ते म्हणाले.
नवीकरणीय ऊर्जा क्षेत्रात,भारत-स्पेन सहकार्याबाबत, भारत आणि स्पेन यांच्यातल्या सामंजस्य कराराची मंत्रिमंडळाला माहिती

नवीकरणीय ऊर्जा क्षेत्रात,भारत-स्पेन सहकार्याबाबत, भारत आणि स्पेन यांच्यात झालेल्या सामंजस्य कराराची, पंतप्रधान नरेंद्र मोदी यांच्या अध्यक्षतेखाली आज झालेल्या केंद्रीय मंत्रिमंडळाच्या बैठकीत माहिती देण्यात आली. 30मे 2017 रोजी स्पेन इथे या करारावर स्वाक्षऱ्या झाल्या होत्या.उभय देशात तज्ज्ञांच्या सल्ल्याचे आदान-प्रदान सुलभ होणार असल्याने द्विपक्षीय सहकार्य दृढ व्हायला यामुळे मदत होणार आहे. नवीकरणीय आणि अक्षय ऊर्जा क्षेत्रात,तंत्रविषयक द्विपक्षीय सहकार्याला प्रोत्साहन देण्याच्या दृष्टीने,दोघांनाही लाभदायक ठरणाऱ्या सहकार्यात्मक संस्थात्मक संबंधांसाठी पाया घालणे हा यामागचा हेतू आहे. सहकार्याची क्षेत्रे, त्यासंबंधीचा आढावा आणि त्यावर देखरेख ठेवण्यासाठी संयुक्त कार्यकारी समितीची स्थापनाही या सामंजस्य कराराद्वारे करण्यात येणार आहे.
हाँगकाँगच्या विशेष प्रशासकीय विभागाचे (एस ए आर) मुख्य अधिकारी सी.वाय. ल्युंग यांनी पंतप्रधान नरेंद्र मोदी यांची भेट घेतली

हाँगकाँग एसएआरचे मुख्‍य कार्यकारी अधिकारी सी.वाय. ल्युंग यांनी आज पंतप्रधान नरेंद्र मोदी यांची भेट घेतली. प्रथमच अधिकृत भारत भेटीवर आलेल्या ल्युंग यांचं पंतप्रधानांनी स्वागत केलं. ल्युंग यांच्या भेटीमुळे भारत आणि हाँगकाँग दरम्यान व्यापार, गुंतवणूक आणि पर्यटनाला चालना मिळेल, अशी आशा पंतप्रधानांनी व्यक्त केली. हाँगस्थित कंपन्यांना भारताबद्दल वाटत असलेल्या स्वारस्याबद्दल सी.वाय ल्युंग यांनी पंतप्रधान मोदींना माहिती दिली. आर्थिक सेवा क्षेत्रासह द्विपक्षीय आर्थिक सहकार्य, तसेच शिक्षण क्षेत्रातील सहकार्य दृढ करण्याबाबत पंतप्रधान नरेंद्र मोदी आणि सी.वाय. ल्युंग यांनी सहमती दर्शवली.
झारखंडमधील लातेहार जिल्ह्यात तळ्यात बुडून झालेल्या जीवितहानीबद्दल पंतप्रधानांनी व्यक्त केले दुःख

पंतप्रधान, श्री नरेंद्र मोदी यांनी झारखंडच्या लातेहार जिल्ह्यात तळ्यात बुडून झालेल्या जीवितहानीबद्दल तीव्र दु: ख व्यक्त केले आहे. पंतप्रधान कार्यालयाने ट्विट केले आहे; झारखांमधील लातेहार जिल्ह्यात तळ्यात बुडून तरुणींनी जीव गमावल्याचा धक्का बसला. दु:खाच्या या क्षणी, शोकाकुल कुटुंबीयांप्रती संवेदना : पंतप्रधान
पंतप्रधानांनी श्री अटल  बिहारी वाजपेयी यांना वाढदिवसाच्या शुभेच्छा दिल्या

पंतप्रधान श्री नरेंद्र मोदी यांनी श्री अटल बिहारी वाजपेयी यांना वाढदिवसाच्या शुभेच्छा दिल्या. पंतप्रधान म्हणाले, “आपले सर्वात लाडके आणि आदरणीय अटल जी यांना वाढदिवसाच्या शुभेच्छा. त्यांना उत्तम आरोग्य आणि उदंड आयुष्य लाभो अशी मी प्रार्थना करतो. अटलजींची अद्वितीय सेवा आणि नेतृत्वाचा भारताच्या विकासावर सकारात्मक परिणाम झाला आहे. त्यांचे महान व्यक्तिमत्व प्रेरणादायी आहे.”
शहीद दिनानिमित्त भगतसिंह, राजगुरु आणि सुखदेव यांना पंतप्रधानांकडून आदरांजली

पंतप्रधान नरेंद्र मोदी यांनी शहीद दिनानिमित्त भगतसिंह, राजगुरु आणि सुखदेव यांना आदरांजली वाहिली आहे. “आज शहीददिनी भगतसिंह, राजगुरु आणि सुखदेव यांचे स्मरण आपण करत आहे. या महान देशभक्तांनी दाखवलेले अतुलनीय धाडस आणि केलेला त्याग भारत कधीच विसरु शकणार नाही”, असे पंतप्रधानांनी आपल्या संदेशात म्हटले आहे.
जागतिक पर्यावरण दिनानिमित्त पंतप्रधानांच्या जनतेला शुभेच्छा

जागतिक पर्यावरण दिनानिमित्त पंतप्रधान नरेंद्र मोदी यांनी जनतेला शुभेच्छा दिल्या आहेत. “जागतिक पर्यावरण दिनानिमित्त शुभेच्छा. आपल्या भावी पिढ्या निसर्गाशी सुसंवाद साधत स्वच्छ आणि हरीत ग्रहावर राहतील, याची आपण सगळे खातरजमा करू या”, असे पंतप्रधानांनी म्हटले आहे.
केंद्र पुरस्कृत योजनांच्या सुसूत्रीकरणासंदर्भातल्या मुख्यमंत्र्यांच्या उपगटाचा अहवाल पंतप्रधानांना सादर

केंद्र पुरस्कृत योजनांच्या सुसूत्रीकरणाबाबतच्या मुख्यमंत्र्यांच्या उपगटाच्या वतीनं मध्य प्रदेशचे मुख्यमंत्री शिवराजसिंह चौहान यांनी आज पंतप्रधान नरेंद्र मोदी यांना उपगटाचा अंतिम अहवाल सादर केला. अरुणाचल प्रदेश, जम्मू-काश्मीर, झारखंड, मणीपूर, राजस्थान, तेलंगणचे मुख्यमंत्री तसंच अंदमान-निकोबार बेटाचे नायब राज्यपाल यावेळी उपस्थित होते. मुख्यमंत्र्यांनी घेतलेल्या परिश्रमांची पंतप्रधानांनी यावेळी प्रशंसा केली. मध्य प्रदेश, अरुणाचल प्रदेश, जम्मू-काश्मीर, झारखंड, केरळ, मणीपूर, नागालॅण्ड, राजस्थान, तेलंगण, उत्तर प्रदेशचे मुख्यमंत्री आणि अंदमान निकोबार बेटाचे नायब राज्यपाल यांचा उपगटात समावेश आहे.
पंतप्रधान नरेंद्र मोदी यांच्या हस्ते उद्या दिनांक 11 फेब्रुवारी रोजी पेट्रो टेक 2019 चे उद्‌घाटन

पंतप्रधान नरेंद्र मोदी उद्या दिनांक 11 फेब्रुवारी 2019 ला भारतीय एक्सपो सेंटर ग्रेटर नोएडा उत्तर प्रदेश येथे पेट्रो टेक 2019 चे उद्‌घाटन करतील तसेच ते उद्‌घाटन समारंभाला संबोधित करतील. पेट्रो टेक 2019 ही भारताची फ्लॅग शीप हायड्रोकार्बन परिषद आहे. भारत सरकारच्या पेट्रोलियम आणि नैसर्गिक वायू मंत्रालयांतर्गत 13 व्या आंतरराष्ट्रीय तेल आणि गॅस परिषद तसेच प्रदर्शनी, ‘पेट्रो 2019’ चे आयोजन करण्यात आले आहे. भागीदार देशांचे 95 उर्जा मंत्री आणि आणि जवळपास सत्तर देशांचे प्रतिनिधी या पेट्रो टेक 2019 परिषदेत सहभागी होण्याची अपेक्षा आहे. ग्रेटर नोएडा च्या वीस हजार स्क्वेअर मीटर क्षेत्रात ही प्रदर्शनी दूरवर पसरली असून परिषदेसह विविध कार्यक्रम यावेळी आयोजित करण्यात आले आहेत. पेट्रो टेक 2019 प्रदर्शनीमध्ये मेक इन इंडिया आणि पुनर्नवीकरण ऊर्जा संकल्पनांवर आधारित तेरा देशांचे विविध दालने आणि जवळपास 40 देशांमधील 750 प्रदर्शनी स्टॉल्स उभारण्यात येणार आहेत. या आधी पंतप्रधानांनी 5 डिसेंबर 2016 रोजी बाराव्या पेट्रो टेक 2016 चे उद्‌घाटन केले होते. ऊर्जा सुरक्षा, ऊर्जा शाश्वतता ,ऊर्जा क्षमता आणि ऊर्जा उपलब्धता हे चार स्तंभ पंतप्रधानांनी भविष्याचा दृष्टीकोनातून भारताच्या ऊर्जा क्षेत्रासाठी महत्त्वपूर्ण असल्याचे सांगितले. पंतप्रधानांनी जागतिक हायड्रोकार्बन संस्थांना भारताच्या मेक इन इंडिया मध्ये गुंतवणुकीसाठी आमंत्रित केले आणि त्यांनी आश्वासन दिले की, भारत रेड कार्पेटपासून ते रेड कार्पेटपर्यंत बदल घडवून आणेल.
महात्मा गांधी यांच्या पुतळ्याला पंतप्रधानांकडून पुष्पांजली अर्पण

नवी दिल्‍ली, 29 ऑक्टोबर 2021 रोम इथल्या पियाझा गांधी इथे असलेल्या महात्मा गांधी यांच्या पुतळ्याला पंतप्रधान नरेंद्र मोदी यांनी पुष्पांजली अर्पण करत अभिवादन केले. यावेळी मोठ्या संख्येने उपस्थित असलेल्या भारतीय समुदायालाही पंतप्रधानांनी नंतर अभिवादन केले.
जगदालपूर-भुवनेश्वर गाडीचे डबे घसरल्यामुळे झालेल्या जीवितहानीबद्दल पंतप्रधानांनी दु:ख व्यक्त केले

पंतप्रधान नरेंद्र मोदी यांनी जगदालपूर-भुवनेश्वर एक्सप्रेस गाडीचे डबे रुळावरुन घसरल्यामुळे झालेल्या जीवितहानीबद्दल दु:ख व्यक्त केले आहे. पंतप्रधान म्हणाले, “जगदालपूर-भुवनेश्वर एक्सपेस गाडीचे डबे घसरल्यामुळे झालेल्या दुर्घटनेत ज्यांनी प्राण गमावले आहेत त्यांच्या कुटुंबियांच्या दु:खात मी सहभागी आहे. ही दु:खद घटना आहे. या रेल्वे अपघातात जखमी झालेल्यांच्या प्रकृतीत लवकर सुधार पडो अशी मी प्रार्थना करतो. रेल्वे मंत्रालय परिस्थितीवर बारीक लक्ष ठेवून आहे. आणि मदत व बचाव कार्य वेगाने पार पाडण्यासाठी कार्यरत आहे.”
पंतप्रधानांनी केला वाराणसी या आपल्या मतदारसंघाचा दौरा, श्री जगद्‌गुरू विश्वाराध्य गुरूकुलाच्या शताब्दी महोत्सवाच्या सांगता सोहळ्याला पंतप्रधानांची उपस्थित

पंतप्रधान नरेंद्र मोदी यांनी आज उत्तर प्रदेशातल्या वाराणसीला भेट दिली. वाराणसी येथील जंगमवाडी मठात जगद्‌गुरू विश्वाराध्य गुरूकुलाच्या शताब्दी महोत्सवाच्या सांगता सोहळ्यात ते सहभागी झाले होते. या कार्यक्रमात पंतप्रधान नरेंद्र मोदी यांनी ‘श्री सिद्धांत शिखमणी ग्रंथाच्या’ 19 भाषेतल्या अनुवादाचे प्रकाशन केले. ‘श्री सिद्धांत शिखमणी ग्रंथ’ मोबाईल ॲपचे अनावरण त्यांनी केले. नव्या दशकाच्या प्रारंभी शतक महोत्सव होत असून हा योगायोग आहे आणि हे दशक 21 व्या शतकातील भारताची भूमिका पुन्हा अधोरेखित करेल, असे पंतप्रधानांनी आपल्या भाषणात सांगितले. मोबाईल ॲपद्वारे श्री सिद्धांत शिखमणी ग्रंथाच्या डिजिटायझेशनमुळे युवा पिढीसोबतचे दुवे अधिक मजबूत होतील आणि त्यांना प्रेरणाही मिळेल. या मोबाईल ॲपद्वारे ग्रंथाशी संबंधित वार्षिक प्रश्नमंजुषा स्पर्धेच्या आयोजनाचा सल्ला पंतप्रधानांनी दिला. 19 भाषांमधल्या अनुवादामुळे हा ग्रंथ अधिकाधिक लोकांपर्यंत पोहोचण्यास मदत मिळेल, असे त्यांनी सांगितले. ‘नागरिक म्हणून आपली वर्तणूक भारताचे भविष्य निश्चित करणार आहे, नव्या भारताची दिशा निश्चित करणार आहे’, असे पंतप्रधानांनी सांगितले. संतांनी दाखवलेल्या मार्गाचे अनुसरण करून आपल्याला आपल्या जीवनातील आकांक्षा पूर्ण करायच्या आहेत आणि राष्ट्रनिर्माणातही पूर्ण सहकार्य द्यायचे आहे. स्वच्छतेबाबत जागरुकता निर्माण करण्यात आणि स्वच्छतेची मोहीम देशाच्या कानाकोपऱ्यात पोहोचवण्यात लोकांनी दिलेल्या योगदानाचे त्यांनी कौतुक केले. भारतात निर्मित उत्पादने वापरण्याचे आवाहन त्यांनी केले. जलजीवन अभियान यशस्वी होण्यासाठी प्रत्येकाने सहभागी व्हावे असे आवाहन त्यांनी केले. गंगा नदी स्वच्छ करण्यात लक्षणीय सुधारणा झाली असून लोकसहभागातून हे शक्य होऊ शकल्याचे पंतप्रधानांनी नमूद केले. ‘नमामि गंगे’ कार्यक्रमांतर्गत 7000 कोटी रुपयांचे प्रकल्प पूर्ण झाले असून 21,000 कोटी रुपयांच्या योजना प्रगतीपथावर आहेत, असे त्यांनी सांगितले. सरकारने नुकतीच ‘श्री राम जन्मभूमी तीर्थक्षेत्र’ विश्वस्त मंडळाची घोषणा केल्याचे पंतप्रधानांनी सांगितले. अयोध्येत राम मंदिराच्या उभारणीच्या कार्यावर हे विश्वस्त मंडळ देखरेख ठेवणार आहे. सरकारने विश्वस्त मंडळाकडे 67 एकर जमीन हस्तांतरित केल्याचेही त्यांनी सांगितले.
पंतप्रधानांच्या अध्यक्षतेखाली नेहरू स्मृती संग्रहालय आणि पुस्तकालय  सोसायटीची  वार्षिक सर्वसाधारण सभा

पंतप्रधान नरेंद्र मोदी यांच्या अध्यक्षतेखाली नेहरू स्मृती संग्रहालय आणि पुस्तकालय सोसायटीची वार्षिक सर्वसाधारण सभा झाली. या सभेत पंतप्रधानांनी तरुणांमध्ये संशोधन, शिष्यवृत्तीला प्रोत्साहन देण्यासह इतिहासाला अधिक आकर्षक बनविण्यावर भर दिला.पीएम-संग्रहालय तरुणांमध्ये अधिक लोकप्रिय करण्याच्या मार्गांवरही पंतप्रधानांनी चर्चा केली. पंतप्रधानांनी ट्विट केले; “नेहरू स्मृती संग्रहालय आणि पुस्तकालय सोसायटीच्या वार्षिक सर्वसाधारण सभेचे अध्यक्षपद भूषवले. तरुणांमध्ये संशोधन, शिष्यवृत्तीला प्रोत्साहन आणि इतिहासाला अधिक आकर्षक बनवण्यावर भर दिला. तसेच पीएम-संग्रहालय तरुणांमध्ये अधिक लोकप्रिय करण्याच्या मार्गांवर चर्चा केली.’’
विज्ञान आणि तंत्रज्ञान क्षेत्रातील सहकार्यासाठी भारत आणि फ्रान्स दरम्यान संयुक्त समितीची स्थापना करण्याविषयी व्यवस्था

पंतप्रधान नरेंद्र मोदी यांच्या अध्यक्षतेखाली झालेल्या केंद्रीय मंत्रिमंडळ बैठकीत भारत आणि फ्रान्स दरम्यान विज्ञान आणि तंत्रज्ञान क्षेत्रातील सहकार्यासाठी स्थापन करण्यात आलेल्या संयुक्त समितीविषयी माहिती देण्यात आली. 25 जानेवारी 2016 रोजी नवी दिल्ली येथे अशी शिखर समिती स्थापन करण्याविषयीच्या करारावर स्वाक्षऱ्या करण्यात आल्या होत्या. करारानुसार, ही संयुक्त समिती भारत आणि फ्रान्स यांच्यादरम्यान विज्ञान आणि तंत्रज्ञान क्षेत्रातील सहकार्यासाठी प्राथमिकता निश्चित करेल, ज्यामुळे संशोधन, विकास आणि नवकल्पना यांच्या माध्यमातून आर्थिक आणि सामाजिक विकास साध्य करता येईल. भारताचे विज्ञान व तंत्रज्ञान मंत्री आणि फ्रान्सचे परराष्ट्र व्यवहार आणि आंतरराष्ट्रीय विकास खात्याचे मंत्री या समितीचे संयुक्तरित्या अध्यक्षपद भूषवतील किंवा भारतीय शासकीय व्यवस्थेतील सचिव दर्जाचा अधिकारी आणि फ्रान्समधील महासंचालक दर्जाचा अधिकारी अध्यक्षपद भूषवतील. दोन्ही देशांदरम्यान विज्ञान आणि तंत्रज्ञान क्षेत्रातील वाढते सहकार्य तसेच राष्ट्रीय विज्ञान आणि तंत्रज्ञान क्षेत्रात कार्य करणाऱ्या अनेक संस्था यांच्या प्रयत्नांमुळे हा करार पूर्णत्वास येत आहे.
पंतप्रधानांच्या हस्ते 1 ऑक्टोबर रोजी 5G सेवेचा शुभारंभ

तंत्रज्ञानाच्या नव्या युगात भारत प्रवेश करत असताना, पंतप्रधान नरेंद्र मोदी एक ऑक्टोबर रोजी सकाळी 10 वाजता नवी दिल्लीतील प्रगती मैदानात 5G सेवेचा शुभारंभ करतील. 5G तंत्रज्ञानामार्फत चांगले कव्हरेज, जास्त डेटा, कमी विलंब आणि अत्यंत विश्वासार्ह संवाद सुविधा प्राप्त होणार आहेत. 5G तंत्रज्ञान ऊर्जा सक्षमता, स्पेक्ट्रम सक्षमता आणि नेटवर्क सक्षमताही वाढवेल. सहाव्या भारतीय मोबाईल परिषदेचे उद्घाटनही पंतप्रधान करणार आहेत. IMC “ नवे डिजीटल विश्व” या संकल्पनेसह 1 ते 4 ऑक्टोबर दरम्यान या भारतीय मोबाईल परिषद – 2022 चे उद्घाटन होणार आहे. या परिषदेच्या माध्यमातून डिजिटल तंत्रज्ञानाच्या जलद स्वीकार आणि प्रसारामुळे उदयाला आलेल्या विशेष संधीबाबत चर्चा करण्यासाठी आणि त्या मांडण्यासाठी आघाडीचे विचारवंत, उद्योजक, नवोन्मेषी आणि सरकारी अधिकारी एका मंचावर येणार आहेत.
शिक्षक दिनाच्या पूर्वसंध्येला पंतप्रधानांनी विद्यार्थ्यांशी साधलेला संवाद

शिक्षक दिनाच्या पूर्वसंध्येला पंतप्रधान नरेंद्र मोदी यांनी आज देशभरातील विद्यार्थ्यांशी संवाद साधला. केवळ शालेय विद्यार्थ्यांनी सूत्रसंचालन केलेल्या आगळ्या-वेगळ्या कार्यक्रमात, पंतप्रधानांनी, भारताचे दुसरे राष्ट्रपती डॉ. सर्वपल्ली राधाकृष्णन यांच्या जन्मदिनानिमित्त काढलेल्या 10 आणि 125 रुपयांच्या विशेष नाण्यांच अनावरण केलं. मनुष्यबळ विकास मंत्रालयाच्या ‘कला उत्सव’ या उपक्रमाच्या संकेतस्थळाचं उद्‌घाटनही पंतप्रधानांच्या हस्ते झाले. देशातील माध्यमिक स्तरावरील शिक्षणात कलेला प्रोत्साहन देण्यासाठी आणि कलाविष्कार जोपासून त्यांना व्यासपीठ मिळवून देण्याचा हा उपक्रम असेल. शिक्षक दिनाच्या पूर्वसंध्येला शालेय विद्यार्थ्यांशी संवाद साधण्याला विशेष महत्व असल्याचं पंतप्रधानांनी आपल्या उद्‌घाटनपर भाषणात सांगितले. विद्यार्थ्यांनी जे साध्य केलं आहे, त्याद्वारे शिक्षकाची ओळख निर्माण होते. आई जरी जन्म देत असली तरी प्रत्यक्षात शिक्षकच जीवन कसं जगायचं हे शिकवतो असं पंतप्रधानांनी स्पष्ट केलं. शिक्षक आणि विद्यार्थी यांच्या जीवनात परस्परांना एक वेगळच स्थान आहे असं पंतप्रधानांनी सांगितलं. विविध विद्यार्थ्यांबाबत आलेले अनुभव शिक्षकांनी लिहायला हवेत, असंही ते म्हणाले. सर्वच विद्यार्थी महत्त्वाचे आहेत असा विचार शिक्षकांनी केला पाहिजे आणि केवळ हुशार विद्यार्थीच नव्हे तर सर्व विद्यार्थी लक्षात ठेवले पाहिजेत असंही पंतप्रधानांनी सांगितलं. पंतप्रधानांनी माजी राष्ट्रपती डॉ. ए.पी.जे. अब्दुल कलाम यांचं स्मरण यावेळी केलं. एक शिक्षक म्हणून आपली आठवण राहिली पाहिजे, अशी डॉ. कलाम यांची इच्छा होती असं पंतप्रधानांनी सांगितलं. डॉ. कलाम शिक्षणाप्रती समर्पित होते आणि आपल्या आयुष्याच्या अखेरच्या क्षणापर्यंत ते विद्यार्थ्यांशी संवाद साधत होते, असंही पंतप्रधानांनी स्पष्ट केलं. जागतिक पातळीवर ठसा उमटवणारे अभियंते, डॉक्टर आणि वैज्ञानिक घडवणारे अनेक महान शिक्षक आजही भारतात आहेत, असं पंतप्रधानांनी सांगितलं. शिक्षकांनी केवळ यंत्रवत विद्यार्थी न घडवता, संपूर्ण पिढी जोपासण्याचं लक्ष्य समोर ठेवलं असं ते म्हणाले. केंद्रीय मनुष्यबळ विकास मंत्री स्मृती झुबीन इराणी तसंच केंद्रीय राज्यमंत्री उपेंद्र कुशवाह, रामशंकर कथेरीया आणि जयंत सिन्हा यावेळी उपस्थित होते.
लोकनायक जयप्रकाश नारायण यांच्या जयंतीनिमित्त पंतप्रधानांनी वाहिली आदरांजली

लोकनायक जयप्रकाश नारायण यांच्या जयंतीनिमित्त पंतप्रधान नरेंद्र मोदी यांनी त्यांना आदरांजली अर्पण केली आहे. एका ट्विटमध्ये पंतप्रधान म्हणाले; “लोकनायक जेपी यांना त्यांच्या जयंतीनिमित्त विनम्र अभिवादन. भारतासाठी त्यांचे योगदान अतुलनीय आहे.त्यांनी लाखो लोकांना देश उभारणीसाठी समर्पित राहून कार्य करण्याची प्रेरणा दिली.लोकशाही आदर्शांची मशाल घेऊन कार्यरत राहिलेले म्हणून ते सदैव स्मरणात राहतील.”
ऐतिहासिक बोडो करारावर स्वाक्षऱ्या झाल्यानिमित्त कोक्राझार इथे आयोजित कार्यक्रमाला पंतप्रधान 7 फेब्रुवारीला उपस्थित राहणार

ऐतिहासिक बोडो करारावर स्वाक्षऱ्या झाल्यानिमित्त आसाममधल्या कोक्राझार इथे 7 फेब्रुवारीला होणाऱ्या कार्यक्रमात पंतप्रधान नरेंद्र मोदी सहभागी होणार आहेत. बीटीएडी, बोडोलॅन्ड प्रादेशिक क्षेत्र जिल्ह्यांसह संपूर्ण आसाम मधून 4 लाखाहून अधिक लोक या कार्यक्रमाला उपस्थित राहतील असा अंदाज आहे. राज्यातली सांस्कृतिक विविधता दर्शवणारा कार्यक्रमही यावेळी सादर होईल. यावर्षाच्या जानेवारी महिन्यात 27 तारखेला ऐतिहासिक बोडो करारावर नवी दिल्लीत स्वाक्षऱ्या झाल्या. हा भारतासाठी अतिशय विशेष दिवस असल्याचे पंतप्रधानांनी ट्विटरवर म्हटले आहे. या करारामुळे बोडो जनतेसाठी शांतता सलोख्याची नवी पहाट उगवेल असेही त्यांनी म्हटले आहे. सबका साथ सबका विकास या धोरणाला अनुसरुन आणि ईशान्येकडच्या राज्यांच्या सर्वंकष विकासाच्या कटिबद्धता लक्षात घेऊन हा करार करण्यात आला आहे. एनडीएफबीच्या विविध गटातल्या 1615 जणांनी शस्त्रांस्त्रांसह शरणागती स्वीकारली. बोडो गटांसमवेत झालेल्या करारामुळे बोडो जनतेच्या वौशिष्ट्यपूर्ण संस्कृतीचेही जतन होणार आहे. विकासाच्या अनेक उपक्रमांचा लाभ घेण्याची संधी त्यांना उपलब्ध होणार आहे. बोडो जनतेच्या मदतीसाठी आवश्यक सर्व गोष्टी करण्यासाठी आपले सरकार कटिबद्ध असल्याचे पंतप्रधानांनी ट्विटरमधे म्हटले आहे. या भागाच्या विकासासाठी 1500 कोटी रुपयांचे विशेष पॅकेजला अंतिमरुप देण्यात आले आहे. भारत सरकार, मिझोरम, त्रिपुरा राज्य सरकार यांच्यात नुकताच ब्रु रियांग करार झाला आहे. याचा 35,000 ब्रु-रियांग शरणार्थींना लाभ झाला. त्रिपुरामध्ये एनएलएफटीच्या 85 केडरनी आत्मसमर्पण केले. हिंसेच्या मार्गावरुन चालणाऱ्यांनी शस्त्रास्त्र खाली टाकून विकासाच्या मुख्य प्रवाहात सहभागी होण्याची हाक, पंतप्रधानांनी प्रजासत्ताक दिनी, मन की बात या कार्यक्रमात दिली होती.
पंतप्रधानांतर्फे नवनिर्वाचित राष्ट्रपती कोविंद यांचे अभिनंदन

राष्ट्रपतीपदी निवड झाल्याबद्दल पंतप्रधान नरेंद्र मोदी यांनी रामनाथ कोविंद यांचे अभिनंदन केले आहे. “राष्ट्रपतीपदी निवड झाल्याबद्दल रामनाथ कोविंद यांचे अभिनंदन ! आपला कार्यकाळ फलदायी आणि प्रेरणादायी ठरो या शुभेच्छा. रामनाथ कोविंद यांना खासदारांकडून आणि विविध राज्यांकडून मिळालेल्या भरभरुन पाठिंब्यामुळे आनंद झाला. सर्व सदस्यांचे आभार. मीरा कुमार यांचेही अभिनंदन. त्यांचा प्रचार लोकशाही मूल्यांना साजेसा होता, ज्याचा आम्हा सर्वांना अभिमान आहे” असे पंतप्रधानांनी म्हटले आहे.
आयएनएसव्ही तारीणी वरील अधिकाऱ्यांनी घेतली पंतप्रधानांची भेट

आयएनएसव्ही तारीणी या नौकेवरुन यशस्वीपणे विश्व प्रदक्षिणा करणाऱ्या भारतीय नौदलातील सहा महिला अधिकाऱ्यांनी आज पंतप्रधान नरेंद्र मोदी यांची भेट घेतली. ‘नाविका सागर परिक्रमा’ असे नाव असलेल्या या मोहिमेत केवळ महिलांचा समावेश असलेल्या नौकेने पहिल्यांदाच विश्व प्रदक्षिणा पूर्ण केली. पंतप्रधानांशी झालेल्या संवादादरम्यान या अधिकाऱ्यांनी आपल्या मोहिमेशी संबंधित विविध पैलू, मोहिमेची तयारी, प्रशिक्षण आणि मोहिमेदरम्यान आलेल्या अनुभवांबाबत पंतप्रधानांना माहिती दिली. या यशस्वी मोहिमेबद्दल पंतप्रधानांनी या महिला अधिकाऱ्यांचे अभिनंदन केले. त्यांनी आपल्या प्रवासाचे अनोखे अनुभव शब्दबध्द करुन इतरांपर्यंत पोहोचवावेत, असे आवर्जुन सांगितले. नौदल कर्मचारी प्रमुख ॲडमिरल सुनिल लांबाही यावेळी उपस्थित होते. लेफ्टनंट कमांडर वर्तीका जोशी यांच्या नेतृत्वाखाली लेफ्टनंट कमांडर प्रतिभा जामवाल, पी.स्वाती तसेच लेफ्टनंट एस.विजयादेवी, बी. ऐश्वर्या आणि पायल गुप्ता या अधिकाऱ्यांचा या मोहिमेत सहभाग होता.
बॅडमिंटनपटू  नंदू नाटेकर यांच्या निधनाबद्दल पंतप्रधानांनी व्यक्त केला शोक

पंतप्रधान नरेंद्र मोदी यांनी, बॅडमिंटनपटू नंदू नाटेकर यांच्या निधनाबद्दल तीव्र दुःख व्यक्त केले आहे. भारताच्या क्रीडा जगतात, नंदू नाटेकर यांचे विशेष स्थान आहे. ते उत्कृष्ट बॅडमिंटनपटू आणि महान मार्गदर्शक होते. त्यांचे यश, नवोदित खेळाडूंना सदैव प्रेरणा देत राहील. नाटेकर यांच्या निधनाने दुःख झाले. त्यांचे कुटुंबीय आणि स्नेहीजनाच्या दुःखात आपण सहभागी असल्याचे पंतप्रधानांनी ट्वीटरवर म्हटले आहे. ओम शांती !
प्रधानमंत्री किसान सम्मान निधी अंतर्गत लाभार्थींचे आधार संलग्न शिथिल करायला केंद्रीय मंत्रिमंडळाची मंजूरी

तप्रधान नरेंद्र मोदी यांच्या अध्यक्षतेखालील केंद्रीय मंत्रिमंडळाने प्रधानमंत्री किसान सम्मान निधी योजने अंतर्गत लाभार्थींना निधी वितरीत करण्याची पूर्व अट म्हणून आधारची माहिती संलग्न करणे शिथिल करायला मंजूरी दिली आहे. या योजनेअंतर्गत जमिनधारक कुटुंबांना वर्षाला 6 हजार रुपये अर्थ सहाय्य दिले जाते. प्रत्येकी 2000 रुपयांची चार तिमाही हप्त्यांमध्ये हे पैसे लाभार्थींच्या बँकेखात्यात थेट जमा केले जातात. या योजनेअंतर्गत 1 ऑगस्ट 2019 नंतरचा तिसरा हप्ता आधार संलग्न माहितीच्या आधारे दिला जाणार होता. मात्र निर्धारीत वेळेत आधार संलग्न करण्याचे काम 100 टक्के पूर्ण न झाल्यामुळे आधारची अट शिथिल करायला मंत्रिमंडळाने मंजूरी दिली. शेतकरी सध्या रब्बी हंगामाची तयारीत असतील आणि त्यांना बियाणं खरेदी, जमिन नांगरणी आणि अन्य शेतीसंबंधित कामासाठी पैशांची नितांत गरज भासेल, तसेच आता सणासुदीचा हंगाम सुरु होत असल्यामुळे देशातल्या गरीब शेतकऱ्यांच्या आर्थिक स्थितीवर अधिक ताण येईल. आधार क्रमांक लाभार्थ्यांच्या खात्याशी संलग्न न केल्यामुळे पुढील हप्ते जारी करायला विलंब होईल आणि यामुळे शेतकऱ्यांमध्ये नाराजी निर्माण होईल. त्यामुळेच आधार संलग्न करण्याची मुदत 30 नोव्हेंबर 2019 पर्यंत शिथिल करण्यात आली आहे. यामुळे शेतकऱ्यांना त्वरीत निधी उपलब्ध होऊ शकेल. 1 डिसेंबर 2019 पासून मात्र आधार संलग्न करण्याची अट लागू आहे. पार्श्वभूमी: प्रधानमंत्री किसान सम्मान निधी योजने अंतर्गत जमिनधारक शेतकरी कुटुंबांना वर्षाला 6 हजार रुपये अर्थ सहाय्य मिळते. प्रत्येकी 2 हजार रुपयांच्या तीन हप्त्यांमध्ये हे पैसे दिले जातात. आतापर्यंत 27 हजार कोटी रुपये वितरीत करण्यात़ आले असून, पहिल्या हप्ता 6,76,76,073 लाभार्थ्यांना, दुसरा हप्ता 5,14,27,195 , तर तिसरा हप्ता 1,74,20,230 लाभार्थ्यांना वितरीत करण्यात आला आहे.
भारत छोडो आंदोलनातील सहभागी झालेल्या सर्व महिला आणि पुरुषांना वंदन, वर्ष 2020 पर्यंत  “नवीन  भारत” निर्माण करण्यासाठी प्रतिज्ञा घेण्याचे जनतेला आवाहन

भारत छोडो आंदोलनाला 75 वर्ष पूर्ण झाल्यानमित्त पंतप्रधान नरेंद्र मोदी यांनी वंदन केले आहे. 2022 सालापर्यंत “नवीन भारत” निर्माण करण्यासाठी पंतप्रधानांनी जनतेला प्रतिज्ञा घेण्याचे आवाहन केले आहे. पंतप्रधान म्हणाले, “ऐतिहासिक भारत छोडो आंदोलनाच्या पंचाहत्तरीनिमित्त या आंदोलनात सहभागी झालेल्‍या सर्व महान महिला आणि पुरुषांनो आम्ही तुम्हाला अभिवादन करतो. महात्मा गांधी यांच्या नेतृत्वाखाली, स्वातंत्र्य मिळवण्याच्या उद्देशाने संपूर्ण देश एकत्र आला. 1942 मध्ये, वसाहतवादापासून भारताला मुक्त करणे ही काळाची गरज होती. आज 75 वर्षांनंतर समस्या वेगळया आहेत. भारताला गरीबी, अस्वच्छता, भ्रष्टाचार, दहशतवाद, जातवाद, जातीयवादापासून मुक्त करण्याची आणि 2022 पर्यंत आपल्या स्वप्नातील “नवीन भारत” निर्माण करण्याची आपण सर्व प्रतिज्ञा करुया. आपल्या स्वातंत्र्यसैनिकांना अभिमान वाटेल असा भारत निर्माण करण्यासाठी खांद्याला खांदा लावून काम करुया. #SankalpSeSiddhi”
माजी सरन्यायाधीश, न्यायमूर्ती ए एस आनंद यांच्या निधनाबद्दल पंतप्रधानांकडून शोक व्यक्त

माजी सरन्यायाधीश, न्यायमूर्ती ए.एस.आनंद यांच्या निधनाबद्दल पंतप्रधान नरेंद्र मोदी यांनी शोक व्यक्त केला आहे. “माजी सरन्यायाधीश, न्यायमूर्ती ए.एस.आनंद यांच्या निधनाच्या वृत्त्ताने आपल्याला अतिशय दु:ख झाले आहे. या दु:खाच्या प्रसंगी आपल्या शोकसंवेदना यांच्या कुटुंबियांसोबत आहेत. त्यांच्या आत्म्याला शांती लाभो, हीच प्रार्थना.” असे पंतप्रधानांनी आपल्या शोकसंदेशात म्हटले आहे.
भारताच्या जी 20 अध्यक्षतेच्या पार्श्वभूमीवर सर्वपक्षीय बैठक

भारताच्या जी 20 अध्यक्षतेच्या सर्व पैलूंवर चर्चा करण्याच्या दृष्टीने 5 डिसेंबरला सर्वपक्षीय बैठक बोलावण्यात आली होती. पंतप्रधान नरेंद्र मोदी यांच्या अध्यक्षतेखाली झालेल्या या बैठकीत संपूर्ण देशभरातील राजकीय नेत्यांनी सक्रिय सहभाग घेतला. भारताचे जी 20 अध्यक्षपद संपूर्ण राष्ट्राचे आहे आणि भारताची बलस्थाने संपूर्ण जगाला दाखवण्याची ही एक सुवर्णसंधी आहे, असे पंतप्रधान यावेळी म्हणाले. सध्या भारताबद्दल जागतिक स्तरावर कुतूहल आणि आकर्षण वाटत असल्याने भारताच्या जी 20 अध्यक्षपदाचा वाव आणखी विस्तारत असल्याचे त्यांनी सांगितले. सांघिक प्रयत्नांचे महत्त्व विषद करून पंतप्रधानांनी जी 20 परिषदेनिमित्त देशात विविध ठिकाणी होणाऱ्या सर्व बैठका आणि कार्यक्रमांचे नियोजन करण्यात सर्व नेत्यांनी सहकार्य करावे, असे आवाहन केले. जी 20 अध्यक्षतेमुळे देशातील मोठ्या शहरांच्या पलीकडील भारत जगाला दाखवण्याची संधी मिळाली असून त्यायोगे देशाच्या सर्व भागांमधील वैशिष्ठ्ये जगासमोर येतील, असा विश्वास त्यांनी व्यक्त केला. भारताच्या जी 20 अध्यक्षपदाच्या कार्यकाळात परदेशातील असंख्य निमंत्रित भारतात येणार असून जी 20 बैठका आयोजित केल्या जातील त्या ठिकाणी पर्यटनाला चालना देण्यासाठी आणि स्थानिक अर्थव्यवस्थेला चालना देण्यासाठी प्रयत्न करणे आवश्यक आहे, असे पंतप्रधान म्हणाले. पंतप्रधानांच्या संबोधनापूर्वी जे. पी. नड्डा, मल्लिकार्जुन खर्गे, ममता बॅनर्जी, नवीन पटनायक, अरविंद केजरीवाल, वाय. एस. जगन मोहन रेड्डी, सीताराम येचुरी, चंद्राबाबू नायडू, एम. के. स्टॅलिन, एडप्पाडी के. पलानीस्वामी, पशुपतीनाथ पारस, एकनाथ शिंदे आणि के.एम. कादर मोहिदीन अशा विविध राजकीय नेत्यांनी भारताच्या जी 20 अध्यक्षपदाविषयीचे त्यांचे विचार व्यक्त केले. या बैठकीत गृहमंत्री आणि अर्थमंत्र्यांनी संक्षिप्त स्वरूपात माहिती दिली. भारताच्या G20 प्राधान्यक्रमांच्या पैलूंचा समावेश असलेले तपशीलवार सादरीकरण करण्यात आले. या बैठकीला केंद्रीय मंत्री राजनाथ सिंह, अमित शाह, निर्मला सीतारामन, डॉ. एस. जयशंकर, पीयूष गोयल, प्रल्हाद जोशी, भूपेंद्र यादव आणि माजी पंतप्रधान एच. डी. देवेगौडा उपस्थित होते.